Document ID: 32001D0659

A Bizottság határozata
(2001. augusztus 6.)
a 94/984/EK határozatnak a friss baromfihús Brazíliából történő behozatala tekintetében történő módosításáról
(az értesítés a C(2001) 2469. számú dokumentummal történt)
(EGT vonatkozású szöveg)
(2001/659/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1999/89/EK irányelvvel [1] módosított, a friss baromfihús Közösségen belüli kereskedelmét és harmadik országokból történő behozatalát szabályozó állat-egészségügyi feltételekről szóló, 1991. június 26-i 91/494/EGK tanácsi irányelvre [2] és különösen annak 11. és 12. cikkére,
mivel:
(1) A legutóbb a 2001/598/EK határozattal [3] módosított, a friss baromfihús meghatározott harmadik országokból történő behozatalára vonatkozó állat-egészségügyi feltételek és a szükséges állatorvosi bizonyítványok meghatározásáról szóló, 1994. december 20-i 94/984/EK bizottsági határozat [4] két, különböző állat-egészségügyi igazolást tartalmazó állat-egészségügyi bizonyítványt - A. és B. minta - határoz meg, amelyek használata az érintett ország Newcastle-betegséggel (baromfipestis) kapcsolatos helyzetétől függ.
(2) Brazília egyes régiói jogosultak a baromfihús Közösségbe történő kiviteléhez az A. minta használatára.
(3) A baromfipestis kitörése érintett néhány nem kereskedelmi célú baromfiállományt Goiás államban. Ezért Brazília e régiója, amely jogosult friss baromfihúsnak a Közösségbe történő kivitelére, már nem mentes a baromfipestistől.
(4) A Brazíliában 2000. októberében a Bizottság szolgálatai által az állat-egészségügyi helyzet felmérése érdekében végzett vizsgálat és a brazil hatóságoktól kapott további információk azt mutatták, hogy a brazil hatóságok baromfipestis kitörésével kapcsolatos járványvédelmi intézkedései egyenértékűek a legutóbb Ausztria, Finnország és Svédország csatlakozási okmányával módosított, a Newcastle-betegség elleni védekezésre irányuló közösségi intézkedések bevezetéséről szóló, 1992. július 14-i 92/66/EGK tanácsi irányelvben [5] meghatározottakkal.
(5) Ezek alapján célszerű továbbra is engedélyezni a friss baromfihúsnak ezen régióból történő behozatalát. Az A. állat-egészségügyi igazolásmintát ezért módosítani kell.
(6) Célszerű e határozat hatályát a legutóbb a 97/79/EK irányelvvel [6] módosított, a friss baromfihús kereskedelmét érintő egészségügyi problémákról szóló, 1971. február 15-i 71/118/EGK tanács irányelv [7] hatálya alá tartozó baromfifajokra korlátozni, és az egyéb baromfifajokra vonatkozó állat-egészségügyi feltételeket és állatorvosi bizonyítványokat adott esetben egy külön határozatban meghatározni.
(7) Az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 94/984/EK határozat II. melléklete 2. részének A. mintája e határozat mellékletével összhangban módosul.
2. cikk
E határozatot azon friss baromfihúsra kell alkalmazni, melyhez 2001. szeptember 1-je után állítottak ki bizonyítványt.
3. cikk
Ennek a határozatnak a tagállamok a címzettjei.
Kelt Brüsszelben, 2001. augusztus 6-án.

Labels: 3
17
18